**Dintr-un microcosmos**

*Alina Drăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt atât de mică-n

Universul meu,

Și-i atâta zgomot,

Și mi-e atât de greu

Să-mi prefac toamna

Eternă-n curcubeu...

Sunt atât de mică

Și de neștiută

În taina mea

De umilă literă tăcută,

Care-și strigă tăcerea

În pustiirea sa abruptă,

Sau în cântecul acela

Singuratic

În care nu mai încap

Îndoieli, nici sminteli,

Nici cărări lăturalnice...

Sunt atât de mică

În lumea mea,

Și-mi deplâng condiția

Efemeră, austeră

Umilă, fericită

Și mâhnită în toate

Ungherele ei...

Nici ea nu mai știe

De câte ori a zburat

Căzând, sau invers...

Nici ea nu mai știe

Cum să se mai umple

De sens...

Și, păcălită în orgoliu,

Se strânge-ntr-un cocon

De amăgire,

Sau de dezlipire

De sine...

Păcălită în orgoliu,

Zbor

Numai într-o muchie de

Aripă...

Fiindcă sunt atât de mică

În univers,

Iar în jurul meu totul

Se dezlănțuie în chip

Neînțeles...

Ca-ntr-un fapt logic,

Dar invers...

Strig la mine de partea

Cealaltă a oglinzii

Dar mă aud doar

Îngerii care-mi șoptesc

Ca ar trebui să mă iert

Mai des...

Sunt atât de aprigă

În universul meu

Mic și grotesc...

Nu am loc de mine

Însămi în visele

pe care le nutresc...

Am nevoie de aer...

Am nevoie să iubesc

Și să MĂ iubesc...